ZEN ทุ่ม 50 ลบ. ซื้อหุ้น “เซ็น แอนด์ โกสุมฯ” สัดส่วน 51% ลุยธุรกิจเครื่องปรุงรส
ZEN ควักเงิน 50 ลบ. ซื้อหุ้น "เซ็น แอนด์ โกสุม อินเตอร์ฟูดส์" ลุยธุรกิจผลิต-จำหน่ายเครื่องปรุงรส
25 มี.ค. 2564

บริษัท เซ็น คอร์ปอเรชั่น กรุ๊ป จำกัด (มหาชน) หรือ ZEN เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (SET) ระบุว่า ที่ประชุมคณะกรรมการบริษัทฯ ครั้งที่ 3/2564 ประชุมเมื่อวันที่ 12 มีนาคม 2564 มีมติอนุมัติให้บริษัท เซ็น แอนด์ สไปซี่ จำกัด ซึ่งเป็นบริษัทย่อยของบริษัท เข้าลงทุนใน บริษัท เซ็น แอนด์ โกสุม อินเตอร์ฟูดส์ จำกัด โดยการซื้อหุ้นสามัญจำนวน 51,000 หุ้น มูลค่าที่ตราไว้หุ้นละ 100 บาท รวมเป็นเงินลงทุนจำนวน 50,000,000 บาท คิดเป็นสัดส่วน 51% ของทุนจดทะเบียนของบริษัท โดยใช้เงินทุนหมุนเวียนของบริษัท เซ็น แอนด์ โกสุม อินเตอร์ฟูดส์ จำกัด เพื่อดำเนินธุรกิจผู้ผลิตและจัดจำหน่ายผลิตภัณฑ์เครื่องปรุงรส เช่น น้ำปลาร้า น้ำจิ้มแจ่ว น้ำพริก และเครื่องปรุงรสต่างๆ ทั้งค้าปลีก และค้าส่ง ครอบคลุมทั้งตลาดภายในประเทศ และต่างประเทศ ซึ่งจะเป็นบริษัทย่อยของบริษัทต่อไป
สำหรับเป้าหมายในการลงทุนครั้งนี้ 1. เป็นครัวกลางที่ใช้ในการผลิตเครื่องปรุงรสเพื่อใช้ในธุนกิจร้านอาหารในเครือ 2. ขยายการลงทุนในธุรกิจค้าปลีกประเภทเครื่องปรุงรสทั้งตลาดในประเทศ และต่างประเทศ 3. รับจ้างผลิตเครื่องปรุงรสชนิดต่างๆ 4. ผลิตอาหารสำเร็จรูปพร้อมปรุง และพร้อมทาน 5. ประกอบธุรกิจอาหารอื่นๆในอนาคต 6.ผลตอบแทนในรูปแบบเงินปันผล เมื่อบริษัท เซ็น แอนด์ โกสุม อินเตอร์ฟูดส์ จำกัด สามารถประกอบกิจการได้กำไรในอนาคต